b'\n_START_ARTICLE_\nGrad Medvedgrad\n_START_PARAGRAPH_\nGrad Medvedgrad \xe2\x80\x93 utrjeno mesto;  njegove mogo\xc4\x8dne razvaline le\xc5\xbeijo na vrhu jugozahodnega obronka Medvednice na hribu Mali Plazur blizu Zagreba. Bil je eden najve\xc4\x8djih gradov na Hrva\xc5\xa1kem.\n_START_SECTION_\nZgodovina\n_START_PARAGRAPH_\nUtrjeno mestece ali mesto-utrdbo Medvedgrad z dvojnim obrambnim obzidjem so zgradili v 13. stoletju.  Graditi so ga za\xc4\x8deli leta 1249 in dokon\xc4\x8dali leta 1254.   Zgrajen je bil kot obrambna utrdba pred morebitnim novim napadom Tatarov, ki so leta 1242 popolnoma uni\xc4\x8dili in po\xc5\xbegali mesto Zagreb. Zgraditi naj bi ga dal zagreb\xc5\xa1ki \xc5\xa1kof Filip, ki je dovoljenje dobil od ogrskega kralja Bele IV., potem pa so se menjavali njegovi gospodarji, od hrva\xc5\xa1ko-ogrskih kraljev do zagreb\xc5\xa1kih \xc5\xa1kofov. Tako je na njem gospodoval herceg Koloman, Baboni\xc4\x87i, ban Mikac, ogrski kralj Sigismund. Ta je to posest v listini z dne 27. januarja 1399 skupaj z Zagorsko \xc5\xbeupanijo podelil celjskemu grofu Hermanu II.. Celjski grofje in dr\xc5\xbeavni knezi ter ve\xc4\x8dkrat hrva\xc5\xa1ki bani so grad imeli v posesti do 1456. Po smrti Ulrika II. Celjskega je bil grad eno leto v posesti njegove vdove  Katarine Brankovi\xc4\x87. Leta 1457 je bil grad v lasti vojskovodje Celjskih, ki je postal hrva\xc5\xa1ki ban, Jana Vitovca in njegovih sinov Jana, Janeza in Viljema. Od pribli\xc5\xbeno leta 1489 je lastnik ogrski kralj Matija Korvin, nato herceg Ivani\xc5\xa1 Korvin, Georg Brandenbur\xc5\xa1ki iz veje Hohenzollern, ter Nikola Zrinski. Poslednji gospodarji so bili menihi Gregorijanci.  Ti zadnji prebivalci, ki pa niso bili lastniki utrdbe Medvedgrad ampak zagreb\xc5\xa1ki \xc5\xa1kof, so se leta 1571 preselili v novozgrajeni samostan v \xc5\xa0estinah. Grad oz. utrdbo je mo\xc4\x8dno po\xc5\xa1kodoval potres leta 1574 in \xc5\xa1e bolj 1590, po katerem ga niso obnovili in se je kmalu spremenil v ru\xc5\xa1evine.'